Simon Cowell

Simon Philip Cowell (s. 7. lokakuuta 1959 Barnet, Lontoo, Englanti) on televisiotuottaja, musiikkialan A&R-johtaja ja tunnettu televisioesiintyjä. Cowell on luonut uransa ja varallisuutensa menestymällä musiikkiteollisuuden kykyjenetsijänä. Hän oli niin sanottu  ”paha tuomari” televisio-ohjelmissa Pop Idol, American Idol, Britain’s Got Talent ja The X Factor. Cowell omistaa Syco-yrityksen ja sen tytäryhtiön Syco Music, joka on levy-yhtiö.

Nuoruus
Simon Cowell syntyi 7. lokakuuta 1959 Lontoossa. Hänen isänsä Eric oli kiinteistöalalla ja äitinsä Julie entinen tanssija. Cowell on juutalais-skottilais-englantilaista syntyperää. Hän lopetti koulunkäynnin 16-vuotiaana ja vältteli aluksi töitä, joita hänen isänsä hänelle yritti järjestää. Lopulta hän aloitti työt EMI Music Publishing -levy-yhtiössä, jossa hänen isänsä oli korkeassa asemassa.

Ura
Cowellin ensimmäinen työ oli EMI:n postihuoneessa, mutta hän nousi nopeasti tuottajaksi, A&R-henkilöksi ja kykyjenetsijäksi. Hän kuitenkin erosi yhtiön palveluksesta ja perusti E&S Music -yhtiön EMI:n aikaisen esimiehensä kanssa. Muutaman vuoden kuluttua Cowell erosi E&S Musicista ja perusti 1985 levy-yhtiön nimeltä Fanfare Records. Hän teki silloisesta tyttöystävästään Sinittasta menestyvän artistin kappaleilla "So Macho" ja "Toyboy" sekä julkaisi Power Rangers -televisiosarjan teemakappaleen. Fanfare Records meni nurin 1989, ja takaisin vanhempiensa luo muuttanut Cowell jatkoi uraansa BMG:llä A&R-konsulttina. Siellä hän menestyi hyvin uusien kykyjen löytäjänä: he myivät yhteensä 150 miljoonaa levyä ja saivat 70 listahittiä.

Televisioura
Vuonna 2001 Cowell palkattiin Simon Fullerin kehittämään brittiläiseen Pop Idol -kykyjenetsintäohjelmaan tuomariksi. Seuraavana vuonna sarja alkoi Yhdysvalloissa nimellä American Idol, ja Cowell aloitti sen tuomarina yhdessä Paula Abdulin ja Randy Jacksonin kanssa. Cowellin tyyli puhua kilpailijoille oli alusta alkaen brutaalin suora, kuten "Olet kehittänyt uuden kidutusmuodon".

Cowell loi vuonna 2003 kansainvälisen laulukvartetin Il Divon, josta tuli suurmenestys, sekä tuotti Leona Lewisin musiikkia.

Cowellin tuotantoyhtiö SYCOtv aloitti The X Factor -kykyohjelman vuonna 2004, ja Cowell itse toimi sen tuomarina. Fuller haastoi Cowellin oikeuteen Idol-konseptin plagioinnista, ja juttu soviteltiin oikeuden ulkopuolella. Cowell tuotti vuonna 2006 myös ABC:n sarjan American Inventor ja loi NBC:n sarjan America's Got Talent.

Vuoden 2010 American Idol -kausi jäi Cowellin viimeiseksi ohjelmassa, koska hän halusi keskittyä kokonaan X Factorin tuomarointiin.. Cowell toi X Factorin Yhdysvaltoihin vuonna 2011.

Cowell sanoo X Factoriin vuonna 2010 osallistuneen, myöhemmin suursuosioon nousseen One Directionin kokoamisen olleen yksin hänen ajatuksensa.

Entertainment Weekly valitsi Cowellin yhdeksi vuoden 2004 viihdyttäjistä, ja Forbes valitsi hänet vuonna 2007 kolmanneksi TV-kasvojen listallaan. Cowellin palkkio vuoden 2006 American Idolista oli 40 miljoonaa dollaria. Cowell loi myös Idol Gives Back -hyväntekeväisyyskeräyksen, jolla kerättiin 76 miljoonaa dollaria.

Cowell on vieraillut Simpsonit-sarjan jaksoissa ”Välkky ja välkympi” ja ”Tuomion hetket”.

Yksityiselämä
Cowell ei ole koskaan ollut naimisissa. Hän oli vuosina 2009–2012 kihloissa meikkitaiteilija Mezhgan Hussainyn kanssa. Cowell kihlasi tammikuussa 2022 Lauren Silvermanin, jonka kanssa hänellä on jo vuonna 2014 syntynyt poika.Simon Cowell and Lauren Silverman dote adoringly on son Eric in Barbados... as it emerges the 10-month-old could appear in One Direction video, Daily Mail 29.12.2014

Cowell on kiistänyt julkisuudessa toisinaan esiin nousevat huhut ja väitteet, joiden mukaan hän olisi homoseksuaali.http://www.dailymail.co.uk/tvshowbiz/article-494603/YES-I-use-Botox-NO-I-gay-Simon-Cowells-frankest-interview.htmlhttps://www.today.com/popculture/simon-cowell-talks-botox-dispels-gay-rumors-wbna21872298https://www.independent.co.uk/news/people/simon-cowell-responds-to-gay-court-claims-the-question-of-whether-someone-is-or-is-not-gay-is-9620448.html

Cowell kannattaa julkisesti Britannian konservatiivipuoluetta.

Vuonna 2003 Cowell julkaisi muistelmansa, televisiossa käyttämänsä lausahduksen mukaan nimetyn "I Don't Mean to be Rude, But...", jossa hän kuvailee lapsuuttaan ja kokemuksiaan levyalalla.

Cowellin omaisuuden arvoksi huhtikuussa 2012 arvioitiin 350 miljoonaa dollaria.

Lähteet

 Aiheesta muualla 
 http://www.angrysimon.com/simon_bio.html
 Iltalehden julkkislista: Simon Cowell

Luokka:Populaarimusiikin taustavaikuttajat
Luokka:American Idol
Luokka:Englantilaiset henkilöt
Luokka:Vuonna 1959 syntyneet
Luokka:Elävät henkilöt
Luokka:Seulonnan keskeiset artikkelit